НыбжьыщIэ къэс — гулъытэ хэха
КъБР-м и Правительствэм и унафэщIым и къуэдзэ Портэ Галинэ БалигъыпIэ имыувахэм я Iуэхухэмрэ абыхэм я хуитыныгъэр хъумэнымкIэ щыIэ комиссэм и зи чэзу зэIущIэ иджыблагъэ иригъэкIуэкIащ. Абы щытепсэлъыхьащ сабийхэм я гъэмахуэ зыгъэпсэхугъуэр зыхуей хуэзэу къызэгъэпэщыным, зыгъэпсэхупIэхэр гъэхьэзырыным.
КъБР-м Лэжьыгъэмрэ социальнэ зыужьыныгъэмкIэ и министерствэм зэригъэувам тету, апхуэдэ зыгъэпсэхупIэхэм псом япэу пщIэншэу ягъакIуэр гъащIэм щытыкIэ гугъу иригъэува, щIэгъэкъуэн хуэныкъуэ сабийхэрщ, къэралым гулъытэ щхьэхуэ зыхуищIыпхъэхэрщ.
ЗэIущIэр къыщызэIуихым, Портэ Галинэ жиIащ кърахьэжьа Iуэхум Iэпэдэгъэлэл хэмыту, жэуаплыныгъэшхуэ яхэлъу бгъэдыхьэн зэрыхуейр.
— Гъэмахуэ зыгъэпсэхугъуэр къэсащ, абы ирихьэлIэу дэ сабийхэм я нэгу зыщиужьын, я узыншагъэр щрагъэфIэкIуэн щIыпIэхэр зэпэщ тщIын хуейщ. Ди лэжьыгъэм мыхьэнэ зимыIэ зыри хэткъым, — жиIащ абы. Республикэм и къалэхэм, куейхэм щыIэ сабий зыгъэпсэхупIэхэм я Iуэху зыIутыр къищIэну зэрыхуейр къыхигъэщащ комиссэм и унафэщI Портэ Галинэ.
КъБР-м лэжьыгъэмрэ социальнэ зыужьыныгъэмкIэ и министр Тюбеев Альберт псалъэ ирата нэужь, и гугъу ищIащ Къэбэрдей-Балъкъэрым ит сабий зыгъэпсэхупIэхэмрэ ахэр нобэкIэ зэрыхьэзырымрэ. Тюбеевым къызэригъэлъэгъуамкIэ, ди республикэм сабий зыгъэпсэхупIэ 48-м нэблагъэ щыIэщ, ауэ абыхэм ящыщ куэдыр арэзы укъащIу зэпэщакъым. Дзыхь пщIыуэ сабий здэбгъакIуэ мыхъунухэми, бзыщIа хэмылъу, я гугъу ищIащ министрым.
Хьэл гугъу зиIэ сабийхэм я зыгъэпсэхугъуэ зэманыр къызэрызэрагъэпэщынум и гугъу щащIым, къыхагъэщащ абыхэм гулъытэ щхьэхуэ яхуэщIыпхъэу зэрыщытыр.
— ГъащIэм щытыкIэ гугъу иригъэува ныбжьыщIэхэр, псом хуэмыдэу, дэIэпыкъуэгъу, чэнджэщэгъу хуэныкъуэщ. Пщэдейм и лъабжьэр нобэ дывгъэгъэтIылъ. Сабий къэс бгъэдыхьэкIэ зырыз къахуэдвгъэлъыхъуэ, — захуигъэзащ къызэхуэсахэм Портэм.
Къэрал кIуэцI IуэхухэмкIэ министерствэм къызэригъэлъэгъуамкIэ, нобэкIэ сабий 318-рэ учетым щытщ. Абыхэм я зэманыр пщIэншэу ямыгъэкIуэдын папщIэ, сэбэпынагъ зыпылъ Iуэхухэр ирагъэлэжьыну я мурадщ.
ЗэIущIэм къыщыхагъэщащ КъБР-м Егъэджэныгъэмрэ щIэныгъэмкIэ и министерствэм и чэнджэщкIэ, зэфIэкI зыбгъэдэлъу къалъытэ сабийхэм я зыгъэпсэхугъуэ зэманри дахэу къызэрагъэпэщыну зэрамурадыр.
КъБР-м Узыншагъэр хъумэнымрэ курортхэмкIэ и министрым и къуэдзэ Гаевэ Аленэ и гугъу ищIащ сабий зыгъэпсэхупIэхэм къабзэлъабзагъэкIэ я Iуэху зытетым.
КъыкIэлъыкIуэу къызэхуэсахэр тепсэлъыхьащ БалигъыпIэ имыувахэм я Iуэхухэмрэ абыхэм я хуитыныгъэр хъумэнымкIэ щыIэ правительствэ комиссэм 2013 гъэм мазаем и 27-м къищта унафэхэр гъэзэщIа зэрыхъум.
ЗэIущIэм кърихьэлIахэм унафэ ящIащ КъБР-м Лэжьыгъэмрэ социальнэ зыужьыныгъэмкIэ и министерствэм федеральнэ мылъкум къыхэкIыу къыхуаутIыпщ ахъшэмкIэ щытыкIэ гугъу ит сабийхэм ящыщхэм гъэмахуэм зрагъэгъэпсэхуну. КъБР-м Егъэджэныгъэмрэ щIэныгъэмкIэ и министерствэмрэ хабзэр къызэпызыудхэм якIэлъыплъ IуэхущIапIэхэмрэ зэгъусэу къызэрагъэпэщынущ лагерхэм щыIэну вожатэхэр щрагъаджэ дерсхэр.
Апхуэдэуи Егъэджэныгъэмрэ щIэныгъэмкIэ, Къэрал кIуэцI IуэхухэмкIэ, ЩэнхабзэмкIэ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министерствэхэмрэ БалигъыпIэ имыувахэм я Iуэхухэмрэ абыхэм я хуитыныгъэр хъумэнымкIэ щыIэ правительствэ комиссэмрэ гъэмахуэ зыгъэпсэхугъуэм сабийхэм я хуитыныгъэм щагъэгъуазэу, хабзэкъутэ Iуэхухэм къашэнкIэ хъунур къыгурагъаIуэу, ахэр къэмыгъэхъун, гъащIэ узыншэм и телъхьэу псэун папщIэ Iуэху щхьэпэхэр ирагъэкIуэкIыну яубзыхуащ.
Щомахуэ Залинэ.
Сурэтхэр Холлаевэ Любэ трихащ.
